b'\n_START_ARTICLE_\nSalvatore Morale\n_START_SECTION_\nKariera\n_START_PARAGRAPH_\nNase je prvi\xc4\x8d opozoril leta 1959, ko je na Poletni univerzijadi na Dunaju slavil v teku na 400 m z ovirami. S tem dose\xc5\xbekom si je prislu\xc5\xbeil mesto v italijanski odpravi na doma\xc4\x8de Poletne olimpijske igre 1960, v Rim. Na jugu Italije je pustil dober vtis, saj je veliki finale zgre\xc5\xa1il zgolj za stotinko. Vseeno je imel precej\xc5\xa1njo smolo, saj so bile igre v Rimu zadnje, na katerih je v finalih \xc5\xa1printerskih atletskih disciplin sodelovalo po 6 atletov. Od iger leta 1964 dalje namre\xc4\x8d v finalih vselej tekmuje po 8 tekmovalcev. Morale bi se kot \xc4\x8detrti iz svoje polfinalne skupine (in kot tekmovalec s \xc5\xa1estim \xc4\x8dasom obeh polfinalov) \xc5\xa1e celo uvrstil v kateri koli olimpijski finale od leta 1964 naprej._NEWLINE_Leta 1961 mu je s \xc4\x8dasom 49.7 uspelo postaviti evropski rekord, prav tako je slavil - \xc5\xa1e drugi\xc4\x8d zapored - na Poletni univerzijadi v Luksemburgu. Naslednje leto je na Evropskem prvenstvu 1962 v Beogradu postavil \xc4\x8das 49.2 in postal evropski prvak. S \xc4\x8dasom 49.2 se je celo izena\xc4\x8dil s tedanjim svetovnim rekordom v lasti Ameri\xc4\x8dana Glenna Davisa (49.2). Na prvenstvu se je prebil v finale \xc5\xa1e v \xc5\xa1tafeti 4x400 m, s katero je zasedel 5. mesto._NEWLINE_Dve leti zatem je Moraleju uspelo tisto, kar mu leta 1960 ni - uvrstiti se v olimpijski finale teka na 400 m z ovirami. Potem ko je tako v kvalifikacijah kot v polfinalu dokaj zanesljivo napredoval, v finalu za zlato ni imel mo\xc5\xbenosti, saj je bil tedaj v odli\xc4\x8dni formi Ameri\xc4\x8dan Rex Cawley. Slednji je en mesec pred pri\xc4\x8detkom iger celo izbolj\xc5\xa1al Davisov in Moralejev svetovni rekord na 49.1, v olimpijskem finalu pa je odtekel \xc4\x8das 49.6 in \xc5\xa1e vedno osvojil olimpijski naslov, s pol sekunde prednosti pred Britancem Johnom Cooperjem (51.1). Enak \xc4\x8das kot Cooperju je uspel tudi Moraleju, ki je s tem Italiji pritekel olimpijski bron. Po olimpijskih igrah 1964, ki so potekale v Tokiu, ni Morale ve\xc4\x8d dosegel nobenih vidnej\xc5\xa1ih uspehov na svoji atletski poti.'